TV7 JERUUSALEMMA UUDISED
Tänased teemad -
Hezbollah ähvardab rünnata Haifa ammoniaagivarusid
Iisrael ründas Süüria armee eelposti
Iisraeli ekspeaminister Olmert läks vangi
Iisraeli kaitsejõududel on edumeelne kübersõjavalmidus
Süüria juutide riismed hingitsevad Damaskuses
TV7 Jeruusalemma Uudistest - Shalom!
The Times of Israeli teatel
ähvardas Liibanoni terrorirühmituse Hezbollah juht Nasralla eelmine nädal
rünnata Haifa ammoniaagivarusid.
Nasrallah' sõnul ei taha Hezbollah hetkel Iisraeliga sõda,
kuid võiks võita Iisraeli tulevases konfliktis,
kui ründaks rakettidega Haifa ammoniaagitsisterne,
millel oleksid tõsised tagajärjed.
Puudutades viimatisi raporteid võimalikust vaenutegevusest Iisraeliga
ütles Nasrallah', et Esimeses ja Teises Liibanoni sõjas kasutatud heidutus
hoiab Iisraeli ründamast.
Nasrallah viitas Iisraeli ametniku hinnangule,
mille järgi tekitaks selline raketirünnak Haifasse
kümneid tuhandeid inimohvreid.
Nasrallah sõnul oleks rünnak ammoniaagitsisternidele võrreldav
aatomipommi tekitatava hävinguga.
Mõni tund pärast Nasrallah' selget ähvardust
teatas Iisraeli keskkonnakaitseminister korraldusest
toimetada ammoniaagivarud Negevisse.
Arutz Sheva kirjutab Reutersi raportist,
mille järgi Süüria Inimõiguste Vaatlusrühmituse väitel
olevat Iisrael rünnanud eelmine nädal
Süüria sõjalisi eelposte Damaskuse lähedal.
Briti taustaga rühmituse teatel
tabas Süüria armee eelposti kaks Iisraeli raketti.
Iisrael pole raportile vastanud
ja Iisraeli valitsusametnikud pole eriti kunagi avalikult kommenteerinud
oma õhurünnakuid Süürias.
Reutersi teatel eitavad Süüria presidenti toetavad armeeallikad
Iisraeli relvastatud rünnakuid Süürias.
Jaanuaris väitsid Süüria opositsiooniallikad,
et Iisraeli Õhujõud olevat rünnanud Hezbollah' positsioone
mägisel Qalamouni alal Liibanoni piiril.
Enne seda olevat Iisrael elimineerinud peaterroristi
ja endise Hezbollah' ülema Samir Quntari,
kelle Iraani eriüksused olevat kutsunud Lõuna-Süüriasse
Iisraeli-vastaseid terrorirakke looma.
Erinevalt Iisraeli tavalisest kombest ütles peaminister Netanyahu äsja,
et Iisrael tegutseb aeg-ajalt Süürias,
et ära hoida Iisraeli-vastast sõjarinnet
ja relvade toimetamist Süüriast Liibanoni.
Israel Hayomi teatel alustas Iisraeli endine peaminister Olmert
eelmisel esmaspäeval vanglakaristuse kandmist.
Olmert sai 1,5-aastase karistuse pististe eest
ja lisaks kuuajalise karistuse kohtumenetluse takistamise eest.
Olmert on esimene vanglakaristuse saanud Iisraeli peaminister.
Noore juristina Iisraeli parlamendis Knessetis karjääri alustanud Olmert
püüdis hävitada korruptsiooni, kuid langes ise selle lõksu.
Ta peab loobuma
ka teatud peaministrina teenitud igaaastastest privileegidest.
Arutz Sheva teatel olevat Iisraeli Kaitsejõudude IDF kaitse
käimasoleva kübersõja vastu muutnud Iisraeli armeed,
kuid anonüümseks jäänud kõrge IDF allika sõnul
on ruumi ka arenemiseks.
Endiselt toimuvaid küberrünnakuid oli mullu vähem kui eelmistel aastatel.
Infoallika teatel pole murtud Iisraeli salajasi koodisüsteeme,
mis on suur saavutus.
Sellega viitas ta hiljutisele paljastusele,
mille järgi nii Briti kui USA luureteenistused
olevat luuranud Iisraeli ametnike järel
ja katsetanud inforünnakuid Iisraeli armee arvutisüsteemidesse.
Allika sõnul on siiski murettekitav,
et Gaza terroristidel, nagu Hamas ja teised rühmitused,
õnnestus tulistada 2014. a Iisraeli üle 5000 raketi ja mürsu,
vaatamata Iisraeli õhu- ja küberülemvõimule.
Kiirelt arenevatele väljakutsetele vastupanemiseks
peab Iisraeli armee sama kiiresti arenema.
Allika sõnul on tänased kaitsejõud varasemaga võrreldes teine armee.
IDF on muust maailmast vähemalt 15 aastat ees
digitaalsete valmiduste poolest,
mille sarnaseid on maailmas lisaks Iisraelile vaid neljal riigil:
USA-l, Suurbritannial, Saksamaal ja Iraanil.
The Jerusalem Posti teatel
hingitsevad Damaskuses Süüria juutide riismed.
Süüria juutidega kontaktis olevad Iisraeli eksperdid ja aktivistid
rääkisid Damaskuse kogukonna süngest olukorrast.
Tel Avivi Ülikooli professori Eyal Zisseri sõnul
lahkusid kõik soovijad mõne aja eest.
Enamik lahkus Süüriast juba 1990. aastail
osana USA ja Süüria valitsuse lepingust.
Allesjäänud eakad, kellele elukohavahetus on raske,
on palunud luba elu lõpuni Damaskusesse jääda.
Nüüd on nad Zisseri sõnul aga keset sõda hädas.
Ta ei usu siiski, et Damaskuse juudid vahetus ohus oleksid,
kuna Süüria valitsus pole neist ilmselt huvitatud.
Zisseri sõnul on neil turvaline,
kuni Damaskust kontrollib Süüria valitsus.
Süüria kahaneva juudikogukonnaga Damaskuses ühenduses oleva
teise iisraellase, druusist poliitaktivisti Mendi Safadi sõnul
on Damaskuses alles 16 üle 70-aastast juuti,
kes kannatavad sõja tõttu toidupuudust ja finantsraskusi.
Nende tervislik ja majandusseis ning riskid
muudavad nende lahkumise väga raskeks.
Kogukonnal on ka sisevastuolusid.
Üks kogukonna liige püüdvat kogukonna varandust müüa.
Süüria juutide ajaloo eksperdi
Bar Ilani Ülikooli professori Yaron Hareli sõnul
on Aleppo Suures sünagoogis säilitatud sajandeid
Iisraeli Aleppo koodeksit ehk juudi Piibli käsikirja,
mis kirjutati Põhja-Iisraelis 930. aastail.
Alles paari nädala eest tunnustas UNESCO Iisraeli Aleppo koodeksit
kui maailmapärandit ja nüüd on see hävimisohus.
Ca 3000 aasta eest
kuningas Taaveti armeejuhi Yoav Ben Zeruahi käsul ehitatud
Aleppo Suur sünagoog on olnud tühi ligi 20 aastat
ja Harel kardab, et see hävineb käimasolevas sõjas,
nagu 2014. a hävines ka teine ajalooline sünagoog
Damaskuse eeslinnas.
Lisaks Damaskusele elasid juudid Aleppos,
kus Hareli andmeil pole enam ühtki juuti.
Need olid meie tänased uudised. Shalom ja kohtumiseni!
Tõlge: Monika Jaaguri